b'\n_START_ARTICLE_\nVasile Gionea\n_START_SECTION_\nBiografie\n_START_PARAGRAPH_\nVasile Gionea s-a n\xc4\x83scut la data de 21 februarie 1914 \xc3\xaen com. G\xc3\xa2rbov\xc4\x83\xc8\x9bu de Jos (jude\xc8\x9bul Mehedin\xc8\x9bi). A absolvit \xc3\xaen anul 1936 cursurile Facult\xc4\x83\xc8\x9bii de Drept, promov\xc3\xa2nd \xc3\xaen anul 1939 examenul de avocat definitiv, la care s\xc2\xad-a clasificat pe primul loc dintre to\xc8\x9bi candida\xc8\x9bii din \xc8\x9bar\xc4\x83._NEWLINE_\xc3\x8entre anii 1939-1942 a efectuat studii de doctorat \xc3\xaen drept \xc8\x99i \xc3\xaen \xc8\x99tiin\xc8\x9bele economice la Facultatea de Drept din Cluj, pe care le-a promovat cu calificativul "Magna cum laude", sus\xc8\x9bin\xc3\xa2nd teza de doctorat cu titlul "R\xc4\x83spunderea civil\xc4\x83 a liberului profesionist (medic, avocat, arhitect)". \xc3\x8entre anii 1937-1953 a lucrat ca avocat pledant la Bra\xc8\x99ov, apoi a fost angajat prin concurs \xc3\xaen postul de avocat al B\xc4\x83ncii Na\xc8\x9bionale a Rom\xc3\xa2niei, filiala Bra\xc8\x99ov. A fost membru al Partidului Na\xc8\x9bional \xc8\x9a\xc4\x83r\xc4\x83nesc._NEWLINE_\xc3\x8en anul 1942, a fost \xc3\xaencadrat ca asistent la Catedra de politic\xc4\x83 social\xc4\x83 a Academiei Comerciale din Bra\xc8\x99ov. \xc3\x8en anul 1949 a fost arestat. Din anul 1952 de\xc8\x9bine gradul didactic de conferen\xc8\x9biar la Academia Comercial\xc4\x83 Cluj\xc2\xad-Bra\xc8\x99ov, \xc8\x99i din 1958 ca profesor. Propus de Consiliul universitar \xc8\x99i Senatul universitar, dar, refuz\xc3\xa2nd s\xc4\x83 se \xc3\xaenscrie \xc3\xaen P.C.R., a fost infirmat din post, r\xc4\x83m\xc3\xa2n\xc3\xa2nd numai \xc3\xaen calitate de consilier la Banca Na\xc8\x9bional\xc4\x83 a Rom\xc3\xa2niei. Ulterior, Gionea a fost numit ca profesor \xc3\xaen cadrul Ministerului Construc\xc8\x9biilor Industriale. \xc3\x8en anul 1989 a fost confirmat ca profesor universitar, fiind numit titularul Catedrei de Drept constitu\xc8\x9bional \xc8\x99i istoria dreptului._NEWLINE_\xc3\x8en urma alegerilor parlamentare din 20 mai 1990, Vasile Gionea a fost ales ca deputat de Prahova, pe listele Partidului Na\xc8\x9bional \xc8\x9a\xc4\x83r\xc4\x83nesc Cre\xc8\x99tin \xc8\x99i Democrat (PNTCD). \xc3\x8en calitate de deputat, a f\xc4\x83cut parte din Comisia juridic\xc4\x83, de disciplin\xc4\x83 \xc8\x99i imunit\xc4\x83\xc8\x9bi a Camerei Deputa\xc8\x9bilor \xc8\x99i din Comisia de validare. De asemenea, a de\xc8\x9binut \xc8\x99i func\xc8\x9bia de vicepre\xc8\x99edinte al Comisiei de redactare a noii Constitu\xc8\x9bii (1991). A demisionat din Parlamentul Rom\xc3\xa2niei la data de 8 iunie 1992, demisie acceptat\xc4\x83 prin Hot\xc4\x83r\xc3\xa2rea Camerei Deputa\xc8\x9bilor nr.38/1992, fiind \xc3\xaenlocuit de c\xc4\x83tre Remus Opri\xc8\x99._NEWLINE_\xc3\x8en anul 1992 a fost numit de c\xc4\x83tre pre\xc8\x99edintele Rom\xc3\xa2niei ca judec\xc4\x83tor \xc8\x99i ales ca primul pre\xc8\x99edinte al Cur\xc8\x9bii Constitu\xc8\x9bionale a Rom\xc3\xa2niei, pentru un mandat de trei ani. Gionea a de\xc8\x9binut mandatul de pre\xc8\x99edinte al Cur\xc8\x9bii Constitu\xc8\x9bionale a Rom\xc3\xa2niei p\xc3\xa2n\xc4\x83 la expirare, \xc3\xaen 1995._NEWLINE_\xc3\x8en anul 1993 a fost ales membru de onoare al Academiei Rom\xc3\xa2ne. Vasile Gionea a decedat \xc3\xaen anul 1999.'